Armstrong se bestuurder geskors | Netwerk24
25 Oktober 2018 15:21
Lance Armstrong, die Amerikaanse fietsryer wat van sy sewe Tour de France-titels gestroop is weens die gebruik van opkikkers, se voormalige bestuurder is lewenslank uit fietsry geskors.
Johan Brunyeel en Lance Armstrong in 2010 tydens die Tour de France. Foto: Getty Images
Johan Bruyneel (54), 'n Belg van geboorte, is in 2014 vir 10 jaar uit fietsry geskors vir sy aandeel in die opkikkerprogram wat Armstrong tussen 1999 en 2005 gehelp het om sewe agtereenvolgende Tour-titels te wen.
Reuters berig die Wêreldagentskap teen verbode middels in sport (Wada) het nou suksesvol teen Bruyneel se aanvanklike skorsing by die Internasionale hof vir Sportarbitrasie (CAS) geappelleer.
Die CAS het in sy uitspraak ook vir Pedro Celaya, die spandokter, lewenslank geskors en Jose "Pepe" Marti, die instrukteur, se skorsing van agt tot 15 jaar verleng.
Die drietal was almal in diens van die US Postal Service-span waarvoor Armstrong destyds gery het.
Armstrong (47) is in 2012 lewenslank geskors en van sy Tour-titels gestroop nadat hy in 'n onderhoud met Oprah Winfrey erken het hy het verbode middels gebruik.